
	ΓΡΑΦΕΙΟ ΤΥΠΟΥ

	
	ΔΕΛΤΙΟ ΤΥΠΟΥ



	ΘΕΜΑ : 
	Παρουσίαση τροπολογιών από το μέλος της Ε.Ε της ΔΗΜΑΡ, Ντόρα Τσικαρδάνη. (2o Συνέδριο Δημοκρατικής Αριστεράς)


Συντρόφισσες και σύντροφοι, καλησπέρα. 

Κλείνει σήμερα και επισήμως ο πρώτος κύκλος ζωής του κόμματος. Ανοίγει ο επόμενος. Απολογιστική και προγραμματική διαδικασία το συνέδριο, μπορεί να γίνει φωτεινός σηματοδότης της πορείας του κόμματος προς την κοινωνία και για την κοινωνία και τις ανάγκες της. Του κόμματος, που συνιδρύσαμε πριν από τρία χρόνια με τον υψηλό στόχο της «ριζικής ανασυγκρότησης του πολιτικού πεδίου και των \κομματικών φορέων της χώρας μας καθώς και για τη διατύπωση μιας ολοκληρωμένης εναλλακτικής πολιτικής πρότασης», όπως το διατύπωνε η ιδρυτική μας διακήρυξη. 

Κύλησε πολύ νερό στο αυλάκι από τότε και βιώσαμε όλοι μας με έως και δραματικό τρόπο, τι πραγματικά θα πει πυκνός πολιτικός χρόνος. Οι ανάγκες και απαιτήσεις της συγκυρίας δεν χαρίστηκαν στις ανάγκες και ανεπάρκειες του νεοσύστατου κόμματος. Και αντιστρόφως: Οι ανάγκες και ανεπάρκειες αυτές, δεν αποτέλεσαν άλλοθι για την παρέμβασή μας στην κοινωνία. 

Της σημερινής ημέρας προηγήθηκε η προσυνεδριακή διαδικασία του κόμματος, ουσιαστικά η πρώτη με συγκροτημένες αντιθέσεις επί των απολογιστικών και προγραμματικών στοιχείων του πολιτικού του λόγου. Δεν αποφεύχθηκε κατά τη διαδικασία αυτή η  δαιμονοποίηση απόψεων και η ενοχοποίηση προσώπων. Οι αναφορές για «ρευστοποίηση» του κόμματος, αποδίδουν πρόθεση de facto, κατηγοριοποιούν μανιχαϊστικά και κατατάσσουν αναλόγως ανθρώπους και απόψεις. Σε μία συγκυρία, όπου το πολιτικό σκηνικό μοιάζει με κινούμενη άμμο, το χειρότερο που έχουμε να κάνουμε, είναι να απαντήσουμε με μανιχαϊσμούς, βεβαιότητες και απλοποιήσεις. Θα προσπαθήσουμε τις μέρες που ακολουθούν, να συμβάλλουμε θετικά στη συνεδριακή διαδικασία, με πνεύμα οξύ και διεισδυτικό και διάθεση ήπια και θετική.

Κορυφαίες στιγμές λοιπόν στην πορεία του κόμματος  που προηγήθηκε, αποτελούν αναμφίβολα οι διαδοχικές εκλογές Μαΐου και Ιουνίου του 2012, η είσοδός μας στην κυβέρνηση της διαχείρισης της κρίσης και η έξοδός μας απ’ αυτήν έναν χρόνο μετά. Στα θετικά μας πιστώνεται μία επιλογή – τομή στα πολιτικά πράγματα της χώρας, αλλά και της Ευρώπης: η συμμετοχή μας στην κυβερνητική διαχείριση της κρίσης, είναι πολύ μεγάλη υπόθεση, με δεκάδες παραμέτρους, που για πρώτη φορά ενεργοποιήθηκαν με αυτή την ένταση. Και ήμασταν εμείς οι καταλύτες. Η υποδοχή της επιλογής αυτής από την κοινωνία έδειξε, ότι υπήρχε πράγματι θετικό ενδιαφέρον και υπόστρωμα για την άσκηση πολιτικής ουσίας, παρά το κόστος πολλών από τις αναγκαίες επιλογές. Και μόνον γι’ αυτό, η ίδρυση της ΔΗΜΑΡ στην κρίση των ιστορικών έχει δικαιωθεί. 

Όμως, εμείς δεν την ιδρύσαμε για τους ιστορικούς. Την ιδρύσαμε για τους πολίτες, για το παρόν και το μέλλον αυτού του τόπου. Γι’ και δεν μας αρκεί αυτό. Προσβλέπαμε σε παρέμβαση διαρκή και όχι στιγμιαία. Οι τομές πρέπει να δικαιώνονται και, κυρίως, όταν αυτές γίνονται από κόμματα, να αποβαίνουν ωφέλιμες για την κοινωνία. Το επιχείρημα «εξασφαλίσαμε τη χώρα από την έξοδό της από το ευρώ», ακόμη και εάν θεωρηθεί αληθινή η πραγματική του βάση και ισχύει η εξασφάλιση αυτή στο διηνεκές, δεν μειώνει καθόλου την ευθύνη μας, για όλα, όσα γίνονται, ενώ δεν θα πρεπε, όπως και για όλα, όσα δεν γίνονται, ενώ επιβάλλεται να γίνουν. Επίσης, μας εμφανίζει αδιάφορους μπροστά στο γεγονός, ότι η όποια –ούτως ή άλλως εύθραυστη κι αναιμική- βελτίωση κάποιων μακροοικονομικών δεικτών, πρέπει να συνδυάζεται με δίκαιη κατανομή του κόστους και προοπτική. Η Αριστερά – θεατής των δρώμενων των άλλων, είναι μια αριστερά, απ’ την οποία ζητήσαμε και εκδώσαμε διαζύγιο. Δεν βρίσκουμε τι ενδιαφέρον έχει να την ξαναναστήσουμε εντός μας. 

Οι λεγόμενες τροπολογίες στο κείμενο των θέσεων, που έχω την τιμή να σας παρουσιάσω σήμερα, είναι κατ’ ακριβολογία δύο και μία πρόταση. Αυτή της συμμετοχής μας στην σοσιαλιστική ευρωπαϊκή ομάδα.

Η πρώτη, αφορά τη συμμετοχή μας στην κυβέρνηση και την αποχώρησή μας απ’ αυτήν. Αφορά το απολογιστικό μέρος των θέσεων, του οποίου η σύνταξη βασίζεται σε μία κεφαλαιώδη αντίφαση: Δικαιολόγηση και σπουδαιολόγηση, τόσο της επιλογής εισόδου, όσο και αυτής της αιφνιδιαστικής εξόδου από την κυβέρνηση.  Όμως, δυοίν θάτερον, αγαπητοί σύντροφοι: εάν και, εφ’ όσον η συμμετοχή μας υπήρξε ουσιαστική και ωφέλιμη για την κοινωνία, τότε η αποχώρησή μας είναι καθαρά επιζήμια γι’ αυτήν. 

Σχηματικά, τα θέματα που προκύπτουν από την επιλογή αυτή είναι τρία: 

ι) ποιότητα της συμμετοχής μας και του κυβερνητικού μας έργου. Ικανότητα διακυβέρνησης, αποτελεσματικότητα και προώθηση μεταρρυθμίσεων. Αναγνωρίζοντας το σύνολο των δυσκολιών, πρέπει να τονίσουμε, ότι το κυβερνητικό μας έργο υπήρξε άνισο και ελλειματικό, χωρίς να δικαιώνει πάντοτε τις προσδοκίες. Η εμπλοκή μας με τη λογική του 4-2-1 μας χρέωσε με πελατειακές λογικές και διέψευσε τις διακηρυγμένες αρχές μας της αξιοκρατίας και της διαφάνειας. Γενικά, η στάση μας από την ανοχή και στήριξη ποικίλλων μέχρι και αντιδημοκρατικών επιλογών, πέρασε στην καταγγελία, λόγω ΕΡΤ. Είναι προφανές, ότι το επιχείρημα που κατά κόρον ακούγεται από την πλευρά μας, ότι οι άλλοι ήταν κακοί λειτουργεί αρνητικά μόνον για μας. 

ιι) Αποχώρηση από την κυβέρνηση. Με την απόφαση αποχώρησής της από την κυβέρνηση, η ΔΗΜΑΡ κατάφερε ένα σοβαρό πλήγμα στην αξιοπιστία της και κατέστρεψε το προφίλ, που η ίδια είχε στο μεταξύ οικοδομήσει. Η διαδικασία αποχώρησης που επιλέχθηκε, πλήγωσε τη συνοχή του σε όλον τον κορμό του κόμματος, ιδιαίτερα στο επίπεδο της ηγεσίας, που εμφανίστηκε αναντίστοιχο με τον ίδιο του τον λόγο εντός ολίγων ωρών. Η εμφάνιση του θέματος ΕΡΤ, ως το μείζον θέμα δημοκρατίας, τη στιγμή που ανεχόμασταν διακυβέρνηση με ΠΝΠ, ήταν τουλάχιστον αστεία. Γι’ αυτό και γρήγορα ξεχάστηκε. 

Και  τέλος, ιιι) Διαχείριση της αποχώρησης μετά την αποχώρηση. Οι αντιπολιτευτικές επιλογές και ο πολιτικός λόγος που ακολούθησε την αποχώρηση ολοκλήρωσαν μία εικόνα αυτοδιάψευσης, έλλειψης σοβαρότητας, με αποτελέσματα χειρότερα από την ίδια την αποχώρηση. Έτσι, επανειλημμένα εμφανιστήκαμε αυτοαναιρούμενοι και αντιφατικοί: να θέλουμε κυβερνητική σταθερότητα και ταυτόχρονα να αποχωρούμε απ’ την κυβέρνηση. Να απευχόμαστε τις εκλογές και να προκαλούμε κυβερνητική κρίση.

Να έχουμε υπερψηφίσει τον προϋπολογισμό και να καταψηφίζουμε την εφαρμογή του. Να έχουμε εγκαινιάσει το έργο και να καταψηφίζουμε την εκτέλεσή του.

Γενικά, η στάση και οι επιλογές μας το αμέσως προηγούμενο διάστημα σηματοδοτούν μία πορεία απόκλισης από τις ιδρυτικές διακηρύξεις του κόμματος, διάψευσης των προηγούμενων επιλογών του, σιωπηρής αλλαγής των συμφωνημένων στρατηγικών του στόχων. Πρόκειται για ανατροπή πολύ μεγάλη σε χρονικό διάστημα πολύ μικρό. 

Μιλώντας για αντιφάσεις, φτάνουμε στη δεύτερη τροπολογία, που αφορά  τα θέματα του τρίτου πόλου, της ανασυγκρότησης του προοδευτικού, μεταρρυθμιστικού χώρου. 

Και σε αυτό το πεδίο των θέσεων, η αναδίπλωσή μας σε σχέση με τα διακηρυχθέντα και συμφωνηθέντα είναι μεγάλη. Η ανοιχτή ματιά για τη «ριζική ανασυγκρότηση του πολιτικού πεδίου και των σημερινών κομματικών φορέων της χώρας μας καθώς και για τη διατύπωση μιας ολοκληρωμένης εναλλακτικής πολιτικής πρότασης», που απαντάται στα ιδρυτικά κείμενα, όχι μόνον απουσιάζει παντελώς από τη σημερινή ανάλυση του κόμματος, αλλά και έχει αντικατασταθεί από τη δυσανεξία στον διάλογο και την περιχαράκωση σε μέρος του κομματικού εαυτού, συν κάποιους προνομιακούς συνομιλητές. Αρχής γενομένης με την αποχώρηση του κόμματος από το Φόρουμ διαλόγου, σήμερα η κατάσταση έφτασε στη ρητή και αδιέξοδη άρνηση στην παρούσα και ενεργή πρόσκληση των 58 για συμμετοχή σε διάλογο. Στην αντικατάσταση του απροϋπόθετου διαλόγου, σε ανοιχτά πεδία, με αυτόν των διμερών σχέσεων και συμφωνιών σε κλειστά γραφεία. Όμως, η ζωή προχωράει αμείλικτα και καλύπτει τα κενά, που ενδεχομένως αφήνουμε εμείς. 

Συντρόφισσες και σύντροφοι, η άρνηση του διαλόγου στην πρόσκληση των 58 έχει την ικανότητα να επιφέρει δύο κακά: υπονομεύει τόσο την αυτοεικόνα, όσο και την εικόνα των τρίτων για τη ΔΗΜΑΡ. Υπονομεύει τους λόγους ύπαρξής της. Ταυτόχρονα όμως, υπονομεύει και την ίδια την προσπάθεια των 58. Θα έλεγα, ότι είναι ολέθρια και για τα δύο. Στην κομματική μου ζωή, που είναι αρκετά μεγάλη πλέον, δεν θυμάμαι εσωκομματική αντίθεση με τέτοια και τόση σημασία, όση η παρούσα. 

Στο κείμενο των θέσεων λοιπόν, συνυπάρχουν οι διαπιστώσεις του τύπου: «ο τρίτος πόλος δεν είναι μέσο κομματικής αναπαραγωγής, ούτε υλοποίηση ενός στενού κομματικού σχεδίου. Είναι πρόταση που απαντά στο πρόβλημα της πολιτικής υποαντιπροσώπευσης και δίνει διέξοδο στο στείρο πολιτικό δίλημμα, έτσι, όπως αυτό διαμορφώνεται από τις δύο κυρίαρχες πολιτικές δυνάμεις σήμερα», με την άρνηση να συνομιλήσουμε με το ΠΑΣΟΚ του Βενιζέλου, όπως κατά κόρον λέγεται. Παράλληλα, κατά μόνας και ιδιαιτέρως, συζητάμε με στελέχη αυτού του ίδιου του ΠΑΣΟΚ. Κατά τη γνώμη μας, η θέση αυτή είναι και στείρα και βλαπτική, σηματοδοτεί την αναδίπλωσή μας από μία κομματική λειτουργία ανοιχτή, ενώπιον και προς όφελος της κοινωνίας, στην κλασσική, κλειστή αριστερή μιας υποτιθέμενης συνεπούς καθαρότητας. Μόνον, που η καθαρότητα της αριστεράς στοιχίζει στην κοινωνία. Η πτωχή, πλην τίμια αριστερά είναι και άχρηστη και αχρείαστη… Επιπλέον δε, η κυβερνητική συμμετοχή, άνοιξε έναν δρόμο, που πραγματικά δεν έχει επιστροφή: δεν μπορείς να μην συνομιλείς, με αυτόν, με τον οποίον έχεις συγκυβερνήσει.

Συντρόφισσες και σύντροφοι, πιστεύουμε, ότι η ΔΗΜΑΡ οφείλει να προσέλθει στην πρόσκληση σε διάλογο, έτσι, όπως είναι. Με τις σημαίες, τα λάβαρά της, τους ανθρώπους και τις ιδέες της. Απολύτως συγκροτημένη και απολύτως διακριτή. Ρευστοποίηση ούτε φοβόμαστε, ούτε επιδιώκουμε. Ούτε και πιστεύουμε πως επέρχεται διά του διαλόγου. 

Υπάρχουν ζητήματα ανοιχτά; Προφανώς και υπάρχουν. Κάθε αντίρρηση, ένσταση ή επιφύλαξη, που διατυπώνεται εδώ, είναι υπαρκτή και απασχολεί όλους εμάς και όχι μόνον εμάς. Μπορούν να αξιοποιηθούν παραγωγικά και προς όφελος του διαλόγου. Όταν όμως η επιφύλαξη ακυρώνει την πολιτική πρωτοβουλία σε ένα περιβάλλον γεμάτο προκλήσεις, τότε βρισκόμαστε σε στασιμότητα˙ ακυρώνουμε τον εαυτό μας, τους λόγους ύπαρξής μας. Και όχι μόνον. Ακυρώνουμε και την ίδια την πρωτοβουλία, την επείγουσα αναγκαιότητα της οποίας έχουμε μόλις πριν λίγο αναγνωρίσει.

Φτάνω στην τροπολογία - πρότασή μας. Αφορά την ένταξή μας στην ομάδα των Ευρωπαίων σοσιαλιστών δημοκρατών. Είναι κοινός τόπος, αλλά θα επαναλάβω, ότι τα παγκοσμιοποιημένα προβλήματα, μπορούν να τα διαχειριστούν μόνον παγκοσμιοποιημένα υποκείμενα. Ήδη ένα μεγάλο μέρος των αποφάσεων που αφορούν τη ζωή μας, λαμβάνεται σε ευρωπαϊκό επίπεδο. Πράγμα που σημαίνει, ότι για την παρέμβαση του υποκειμένου που λέγεται ΔΗΜΑΡ,  πρέπει να οικοδομηθούν οι κατάλληλες συμμαχίες, συμπορεύσεις και συμπράξεις. Πράγμα, που, παραπέρα σημαίνει, ότι ο μόνος χώρος που υπάρχει αυτή τη στιγμή για μας, είναι αυτός, αυτής της ευρωπαϊκής ομάδας. Και που αν δεν υπήρχε ακόμη, θα οφείλαμε να την εφεύρουμε. Ο ρόλος του μικρού, ανάδελφου κόμματος, που μιλάει ατελέσφορα από τον μακρινό και προβληματικό ευρωπαϊκό νότο, πρέπει να αντικατασταθεί απ’ αυτόν του σύγχρονου ευρωπαϊκού, που συνδιαλέγεται, συμφωνεί, διαφωνεί, οικοδομεί συμμαχίες και, κυρίως παρεμβαίνει. Πρόκειται για στρατηγική ένταξη και όχι τακτική. Πρόκειται για την υλοποίηση του ευρωπαϊκού προσανατολισμού μας. Και σαν τέτοια πρέπει να γίνει κατανοητή. Και σαν τέτοια, οφείλει επίσης και να υλοποιηθεί.

Συντρόφισσες και σύντροφοι, τις μέρες που ακολουθούν απολογίζουμε την μέχρι τώρα πορεία του κόμματος και χαράσσουμε την απ’ εδώ και πέρα. Η χάραξη της αυριανής πορείας οφείλει, εάν θέλει να είναι υλοποιήσιμη, να πατάει γερά στον απολογισμό της χθεσινής. Και για να το κάνει αυτό, πρέπει η συλλογική ματιά του κόμματος, να είναι ευρυγώνια και πολυπρισματική. Τις προηγούμενες ημέρες, πηγαίνοντας από οργάνωση σε οργάνωση ανά τη χώρα, είχα την ευκαιρία να διαπιστώσω την ευρύτητα των προβληματισμών και των απόψεων των συντρόφων. Θεμελιώδες χαρακτηριστικό της, η ευρύτατη αποδοχή του διαλόγου, πολύ ευρύτερη από την αποδοχή του ενός ή του άλλου κειμένου των θέσεων. 

Νομίζω, ότι η επιτυχία του συνεδρίου αυτού της άλλης αριστεράς, θα κριθεί από το εάν τελικά οι θέσεις καταφέρουν να ενσωματώσουν τον πλούτο αυτό στο περιεχόμενό τους και όχι τους ανθρώπους στα αθροίσματά τους. 

